X pasaulio regbio čempionatas

X pasaulio regbio čempionatas – tarptautinis stipriausių pasaulio regbio rinktinių turnyras, vykęs 2023 m. Prancūzijoje nuo rugsėjo 8 iki spalio 28 d. Turnyras rengtas devyniuose šalies stadionuose; atidarymo ir finalinės varžybų rungtynės vyko Prancūzijos stadione Paryžiaus priemiestyje Sen Deni.

Iš pradžių buvo numatyta, kad turnyras, kaip įprasta, tęsis 6 savaites, tačiau 2021 m. vasario 23 d. Pasaulio regbis nusprendė pailginti turnyrą viena savaite, kad žaidėjai turėtų daugiau laiko (papildomą dieną) pailsėti po rungtynių. Prancūzijoje turnyras vyko trečią kartą, prieš tai Prancūzija rengė 2007 m. turnyrą, o kartu su kitomis šalimis – 1991 m. turnyrą. Pasaulio čempionate debiutavo Čilės rinktinė, o Portugalijos komanda dalyvavo turnyre antrą kartą, po 16 metų pertraukos.

Pasaulio čempionės titulą ketvirtą kartą ir antrą kartą iš eilės iškovojo Pietų Afrikos rinktinė, finale nugalėjusi Naująją Zelandiją rezultatu 12–11. Kovoje dėl trečios vietos Anglija nugalėjo Argentiną.

Vietos parinkimas 
Iki Pasaulio regbio nustatyto laiko – 2015 m. birželio, šešios nacionalinės regbio federacijos patvirtino savo norą rengti 2023 m. turnyrą. Italijos, Argentinos ir JAV federacijos vėliau šio tikslo atsisakė, ir iki 2017 m. birželio oficialias paraiškas pateikė tik trys šalys: Prancūzija, Pietų Afrika ir Airija. 2017 m. lapkričio 15 d. vykusio balsavimo metu teisė rengti turnyrą suteikta Prancūzijai.

Stadionai 
2017 m. kovo 17 d. čempionato organizatoriai paskelbė 12 miestų, kuriuose vyks čempionato rungtynės, sąrašą. Vėliau iš sąrašo išbrauktas Paryžius, Monpeljė ir Lansas.

Dalyviai 

12 iš 20 rinktinių, tarp jų ir čempionato šeimininkė Prancūzija, į čempionatą pateko be atrankos varžybų. Jos 2019 m. vykusio IX pasaulio regbio čempionato grupių varžybose pateko į geriausiųjų trejetukus. Likusios 8 rinktinės iškovojo kelialapius regioniniuose atrankos turnyruose ir tarpkontinentinėse atkrintamosiose rungtynėse.

Ispanijos rinktinė Europos atrankos turnyre užėmusi antrą vietą, iškovojo teisę žaisti čempionate, tačiau po Rumunijos protesto atlikus tyrimą paaiškėjo, kad Ispanijos rinktinei atstovavo žaidėjas su suklastotu pasu. Dėl to Ispanijai atimta 10 taškų, ir antra vieta atiteko Rumunijai, trečia – Portugalijai, kuri iškovojo teisę žaisti „paskutinės vilties” (repechage) turnyre dėl papildomo kelialapio.

2022 m. lapkričio 18 d. Portugalija laimėjo atrankinį turnyrą ir paskutinė iš 20 rinktinių kvalifikavosi pasaulio čempionatui. Pirmą kartą čempionatų istorijoje į finalinį turnyrą nepateko Kanada, o Pietų Amerikos žemynui pirmą kartą atstovavo trys rinktinės. Kadangi į turnyrą nepateko ir JAV rinktinė, pasaulio čempionate nedalyvavo nei viena komanda iš Šiaurės Amerikos.

Čempionato dalyviai:

¹2023 metų rugsėjo 4 d.

Burtų traukimas 
Burtų traukimo ceremonija įvyko 2020 metų gruodžio 14 d. Paryžiuje. Komandos buvo paskirstytos į krepšelius pagal tą pačią sistemą, kaip ir ankstesniuose turnyruose: į 3 pirmuosius krepšelius pateko 12 pajėgiausių praeito čempionato rinktinių, automatiškai iškovojusių teisę dalyvauti 2023 m. čempionate:
1 krepšelyje – 4 geriausios rinktinės pagal naujausią reitingą,
2 krepšelyje – sekančios 4 geriausios rinktinės pagal reitingą,
3 krepšelyje – sekančios 4 rinktinės pagal reitingą.
Likusios 8 rinktinės buvo paskirstytos į 4 ir 5 krepšelį pagal tokią tvarką:
4 krepšelyje – regioninių kvalifikacijos turnyrų nugalėtojai: Okeanijos, Europos, Amerikos ir Azijos/Okeanijos,
5 krepšelyje – Afrikos kvalifikacijos turnyro nugalėtoja, antrą vietą Europos ir Amerikos kvalifikacijos turnyruose užėmusios rinktinės, „paskutinės vilties“ turnyro nugalėtoja.

Į krepšelius suskirstytos rinktinės (pagal pasaulinį reitingą 2020 m. sausio 1 d.):

Teisėjai 
Pasaulio regbis paskelbė 12 teisėjų, 7 teisėjų padėjėjus ir 7 vaizdo peržiūrų teisėjus 48 čempionato rungtynėms:

Teisėjai
  Nika Amashukeli (Gruzija)
  Wayne Barnes (Anglija)
  Nic Berry (Australija)
  Andrew Brace (Airija)
  Matthew Carley (Anglija)
  Karl Dickson (Anglija)
  Angus Gardner (Australija)
  Ben O'Keeffe (Naujoji Zelandija)
  Luke Pearce (Anglija)
  Jaco Peyper (Pietų Afrika)
  Mathieu Raynal (Prancūzija)
  Paul Williams (Naujoji Zelandija)

Teisėjų padėjėjai
  Chris Busby (Airija)
  Pierre Brousset (Prancūzija)
  James Doleman (Naujoji Zelandija)
  Craig Evans (Velsas)
  Andrea Piardi (Italija)
  Christophe Ridley (Anglija)
  Jordan Way (Australija)

Vaizdo peržiūrų teisėjai
  Brett Cronan (Australija)
  Tom Foley (Anglija)
  Marius Jonker (Pietų Afrika)
  Brian MacNeice  (Airija)
  Joy Neville  (Airija)
  Brendon Pickerill (Naujoji Zelandija)
  Ben Whitehouse (Velsas)

Grupių etapas 
Pirmajame arba grupių etape dalyvavo visos 20 rinktinių, padalintų į 4 grupes po 5 komandas. Kiekvienoje grupėje vyko po 10 rungtynių, kuriose tarpusavyje žaidė visos grupės rinktinės. Už pergalę buvo skiriami 4 taškai, už lygiąsias – po 2, už pralaimėjimą – 0. Komanda, atlikusi rungtynėse 4 ar daugiau žeminimų, gaudavo papildomą tašką. Papildomas taškas priklausė ir už mažesnį nei 8 taškai pralaimėjimą.

Dvi pirmąsias vietas grupėje iškovojusios rinktinės pateko į ketvirtfinalį, o 3 pirmąsias vietas užėmusios – iškovojo teisę dalyvauti 2027 m. čempionate. Vienodą taškų skaičių surinkusioms rinktinėms vertinti buvo nustatyti tokie kriterijai:

 Tarpusavio rungtynių rezultatas;
 Bendras pelnytų ir praleistų taškų skirtumas;
 Bendras pelnytų ir praleistų žeminimų skirtumas;
 Bendras pelnytų taškų skaičius;
 Bendras pelnytų žeminimų skaičius;
 Oficialus pasaulinis regbio reitingas.

Jei vienodą taškų skaičių surinktų 3 komandos, iš pradžių pagal šiuos kriterijus būtų nustatyta aukščiausią vietą užėmusi komanda. Paskui, antrai vietai nustatyti, dvi likusios komandos būtų vertinamos iš naujo, pradedant pirmuoju kriterijumi.

Turnyro tvarkaraštis pagal Pasaulio Regbio duomenis:

A grupė

B grupė

C grupė

D grupė

Atkrintamosios varžybos 
Atkrintamųjų varžybų rungtynės negali baigtis lygiosiomis. Jei rungtynių rezultatas lygus, žaidžiamas 20 minučių pratęsimas (2 kėlinukai po 10 min.). Jei po pratęsimo rezultatas vėl lygus, žaidžiamas antras (iki 10 min.) pratęsimas iki pirmų pelnytų taškų. Jei per 10 minučių nei vienai komandai pelnyti taškų nepavyksta, rungtynių nugalėtoją išaiškina baudos smūgiais nuo 22 m linijos vidurio.

Statistika 
Daugiausia žeminimų atliko:  Will Jordan – 8 (pakartojo čempionatų rekordą),  Damian Penaud – 6,  Byndee Aki,  Henry Arundell,  Leicester Fainga'anuku,  Damian McKenzie,  Louis Rees-Zammit ir  Darsy Graham – po 5.

Daugiausia taškų pelnė:  Owen Farrell – 75,  Thomas Ramos – 74,  Emiliano Boffelli – 67.

Daugiausia realizacijų pataikė:  Thomas Ramos – 21,  Richie Mo'unga – 18,  Johnny Sexton – 17.

Daugiausia taškų per rungtynes: Naujoji Zelandija  96–17  Italija.

Pergalė didžiausiu skirtumu: Prancūzija  96–0  Namibija.

Turnyro metu parodytos 8 raudonos ir 32 geltonos kortelės.

Šaltiniai

Nuorodos 
Oficiali svetainė

Pasaulio regbio čempionatai
2023 sporte
Prancūzijos sporto varžybos